周純臣子去病淑慧而短折賦以哀之
作者：葉適
朝代：宋

paragraphs: 周子百未遇，有兒慰眼前。
敢誇材調別，自喜稟賦全。
其守過老蒼，其行通變權。
共看成蚤歲，何意夭初年。
汝昔透胞絡，衝風著筋攣。
和丹和乳嚥，煨附加鹽煎。
所投烈藥盡，始獲奇痾痊。
隋和絕代寶，氣命百分憐。
問汝今何之，幻影來無緣。
不許爺執捉，壞滅同埃煙。
此悲信無益，此愛倍難捐。
不見趙幾道，泣淚迸幽泉。
不見孟良甫，叫吻聒穹天。
汝爺自爲銘，志欲金石傳。
兼求我詩去，刻在墓門邊。